**Ministru kabineta noteikumu projekta “Grozījums Ministru kabineta 2009. gada 25. augusta noteikumos Nr. 950 “Nelaimes gadījumu darbā izmeklēšanas un uzskaites kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir noteikt, ka Ministru kabineta 2009. gada 25. augusta noteikumi Nr. 950 “Nelaimes gadījumu darbā izmeklēšanas un uzskaites kārtība” (turpmāk – Noteikumi) neattiecas uz nelaimes gadījumiem, kas notikuši ar valsts drošības iestāžu amatpersonām un darbiniekiem.  Ministru kabineta noteikumu projekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Likums “Grozījumi Valsts drošības iestāžu likumā”. Stājās spēkā 2019. gada 1. janvārī.  2. Likums “Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā”. Stājās spēkā 2019. gada 1. janvārī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ministru kabineta 2009. gada 25. augusta noteikumi Nr. 950 “Nelaimes gadījumu darbā izmeklēšanas un uzskaites kārtība” (turpmāk – Noteikumi) nosaka vispārīgo nelaimes gadījumu darbā izmeklēšanas un uzskaites kārtību. Noteikumu 4. punkts paredz, ka tie neattiecas uz nelaimes gadījumiem, kas notikuši ar Iekšlietu ministrijas sistēmas iestāžu amatpersonām ar speciālajām dienesta pakāpēm un ar Aizsardzības ministrijas padotībā esošo struktūrvienību militārpersonām. Ņemot vērā minēto dienestu darbības specifiku un no tā izrietošo sociālo garantiju kopumu, uz tiem ir attiecināta atšķirīga kārtība, kādā tiek izmeklēti un uzskaitīti nelaimes gadījumi darbā. Attiecībā uz nelaimes gadījumu darbā izmeklēšanu un uzskaiti, uz Satversmes aizsardzības birojā un uz Militārās izlūkošanas un drošības dienestā nodarbinātajiem ir attiecināma kārtība, kādu paredz Noteikumi.  Līdz 2019. gada 1. janvārim uz Valsts drošības dienesta (iepriekšējais nosaukums – Drošības policija; turpmāk – Iestāde) amatpersonām bija attiecināmi Ministru kabineta 2016. gada 1. marta noteikumi Nr. 116 “Kārtība, kādā izmeklē un uzskaita nelaimes gadījumus darbā, kas notikuši ar Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm”. Taču ar likumu “Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā” un “Grozījumi Valsts drošības iestāžu likumā” no 2019. gada 1. janvāra Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas tiesiskā regulējuma loka izslēgta Iestāde, to aizvietojot ar dienesta gaitas regulējumu, kas attiecināms uz valsts drošības iestādēm (turpmāk – VDI).  Lai novērstu praksē izveidojušos situāciju, ka attiecībā uz VDI amatpersonām, kas atsevišķos gadījumos veic tādus pašus uzdevumus, dienesta jautājumu risināšanā, nācās piemērot dažādus ārējos normatīvos aktus, ar likumu “Grozījumi Valsts drošības iestāžu likumā”, kas stājās spēkā ar 2019. gada 1. janvāri, tika noteikts pilnīgs un visām VDI amatpersonām saistošs, vienots dienesta nosacījumu regulējums, ņemot vērā, ka VDI darbība nav savietojama ar regulējumu, kura mērķis ir nodrošināt maksimālu atklātību, pieejamību un prognozējamību valsts pārvaldē, un to, ka VDI ekskluzīvā kompetencē nodoto uzdevumu raksturs nosaka nepieciešamību to darbībā ievērot sevišķu slepenību. Ar minētajiem grozījumiem Valsts drošības iestāžu likumā tika nostiprināts ne tikai dienests VDI kā speciāls dienesta veids, kas ir atšķirīgs no citiem dienestiem valsts pārvaldē, bet arī noteikti vienoti dienesta gaitas principi un nodrošināts atbilstošs informācijas aizsardzības līmenis visās VDI.  Nepieciešamība pēc atsevišķām, vienotām, tieši VDI darbībā izmantotajām procedūrām tai skaitā uz nelaimes gadījumu darbā izmeklēšanu un uzskaiti izriet no informācijas par VDI personāla sastāva, konkrētu personu darba vai dienesta vietām (VDI struktūras, objekti u.tml), negadījuma (notikuma) faktisko vides apstākļu (kas ietver, tostarp, VDI aprīkojumu, tehnoloģijas, inventāru, bruņojumu, VDI struktūru un organizatorisko pārvaldību) vai citas ar VDI darba organizāciju un uzdevumu izpildi saistītās informācijas sensitīvo raksturu (piemēram, Ministru kabineta 2004. gada 26. oktobra noteikumu Nr. 887 “Valsts noslēpuma objektu saraksts” 2.6.4. punkts paredz, ka to personu lietas, kuras strādā VDI, ir valsts noslēpuma objekts, savukārt nelaimes gadījuma faktiskie apstākļi jebkurā gadījumā būs tieši saistīti arī ar izlūkošanas, pretizlūkošanas, operatīvās darbības pasākumu veikšanu vai valsts noslēpuma aizsardzību), kas patstāvīgi ir aizsargājama kā valsts noslēpuma objekts vai, atsevišķos gadījumos, robežojas ar citām informācijas aizsardzības prasībām, tādējādi nepieciešams īpašs uz VDI attiecināms nelaimes gadījumu izmeklēšanas regulējums.  Izstrādātais Projektam saistītais Ministru kabineta noteikumu projekts “Kārtība, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki” (VSS-1271)paredz, ka informācija par personas gūtā veselības bojājuma smaguma pakāpi, kā arī informācija par gūto veselības bojājumu saistību ar darba vides faktoriem aprite notiek starp VDI un ārstniecības iestādi. Minētā kārtība ļauj VDI priekšlaicīgi apzināt ārstniecības iestādes, kuras var veikt iepriekšminētās informācijas apstrādi un izziņas vai atzinuma sniegšanu, ievērojot VDI izvirzītās prasības informācijas aizsardzībai, kā arī diversificēt iespējamos riskus (piemēram, nenodot informāciju par visiem nelaimes gadījumiem vienai ārstniecības iestādei), ja tiek konstatēta nepieciešamība pēc tā. Tāpat VDI, veicot tiešu sadarbību ar ārstniecības iestādi, patstāvīgi vienojas par sadarbības nosacījumiem, savstarpējiem norēķiniem u.c. sadarbības aspektiem, kā arī katrā konkrētajā gadījumā var novērtēt ar informācijas nodošanu saistītos riskus.  Vienlaikus minētā kārtība ietver informācijas par personas ārstēšanos, veiktajiem izmeklējumiem u.c. ar personas veselību saistītās informācijas apriti caur VDI, kas atbilst un ir savietojama arī ar Valsts drošības iestāžu likuma regulējumu par VDI vadītāja kompetenci noteikt dienesta (darba) pienākumu veikšanai atbilstošās veselības stāvokļa prasības (Valsts drošības iestāžu likuma 20. panta piektā daļa). Tādējādi, informācijas par valsts drošības iestādes nodarbinātā veselības stāvokli nonākšana VDI rīcībā kalpo, lai valsts drošības iestādes savlaicīgi novērtētu personas veselības stāvokļa atbilstību dienesta (darba) pienākumu veikšanai un, lai dienesta (darba) pienākumu veikšana personas veselībai nekaitētu.  Nelaimes gadījumu izmeklēšanas mērķis ir uzlabot darba apstākļus, novērst nelaimes gadījumu risku un kopumā radīt drošu vidi darbam, tomēr minētie mērķi ir jāsavieto ar no VDI specifiskās darbības izrietošajiem un normatīvā regulējuma, piemēram, par personu lietu un tajās esošās informācijas īpašo aizsardzību, prasībām.  Ņemot vērā minēto, Projekts paredz papildināt Noteikumus ar 4.3. apakšpunktu, nosakot, ka Noteikumi neattiecas uz nelaimes gadījumiem, kas notikuši ar VDI amatpersonām un darbiniekiem. |
| 3. | Projekta izstrādē iesaistītās institūcijas | Iekšlietu ministrija, VDI. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz VDI un to amatpersonām un darbiniekiem, savukārt plašāku institūciju vai personu loku neietekmē. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta noteikumu projekts ”Kārtība, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki”, izsludināts Valsts sekretāru sanāksmē 2018. gada 13. decembrī, Valsts sekretāru sanāksmes protokola Nr. 49, 10.§. |
| 2. | Atbildīgā institūcija | Iekšlietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nav plānota, jo projektā ietvertais tiesiskais regulējums sabiedrību kopumā neietekmēs. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VDI. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nebūs nepieciešama.  Projekta izpilde notiks esošo pārvaldes funkciju ietvaros. |
| 3. | Cita informācija | Nav. |

Iekšlietu ministrs S. Ģirģens

Vīza: valsts sekretārs D. Trofimovs

10.12.2019. 14:40

1234

67209351, juristi@vdd.gov.lv